**Miklóssy Ferenc életútja**

Miklóssy Ferenc gépészmérnök, közgazdász. 1944. november 26-án született Kőszegen.

A Miskolci Műszaki Egyetemen gépgyártás technológus és gépészmérnök végzettséget szerzett, majd a Budapesti Közgazdaságtudományi Egyetem iparszakos mérnök-közgazdász szakán is megszerezte diplomáját.

1968-tól 1981-ig a Tiszántúli Vízügyi Igazgatóságnál dolgozott tervező, üzemvezető, osztályvezető, védelmi osztagvezető beosztásokban. Tevékenységi köréhez tartozott a vízügyi, mélyépítési létesítmények, öntözési rendszerek, vízgépészeti berendezések tervezése, kivitelezése, üzemeltetése, valamint a vízkárelhárítás. Jelentős szerepe volt a töltésépítés és a földmunkák géprekonstrukciójában, a földnyeső-gépek hazai gyártásának megszervezésében.

1982-től a Kelet-Magyarországi Vízügyi Építő Vállalatnál dolgozik kezdetben igazgatóhelyettesként, jelenleg pedig az időközben korlátolt felelősségű társasággá alakult KEVIÉP Kft. ügyvezető igazgatója.

A KEVIÉP Kft. fő tevékenysége:

* vízellátási, csatornázási és öntözési létesítmények fővállalkozói megvalósítása,
* vízgépészeti berendezések gyártása, szerelése,
* ipari, kereskedelmi magasépítés, infrastrukturális és környezetvédelmi beruházások teljes körű fővállalkozása, kivitelezése hazai és export piacokon.

Irányításával a társaság itthon és külföldön is jelentős infrastrukturális, környezetvédelmi és magasépítési projekt fővállalkozását valósította meg.

1987 és 1998 között, majd 2000-től - jelenleg is - a Hajdú-Bihar Megyei Kereskedelmi és Iparkamara elnöke. A Kamara a térség üzleti közösségének önkéntes szervezete, képviselője az országban. Érdekegyeztető, érdekközvetítő tevékenységével, gazdaságfejlesztő szolgáltatásaival hozzájárul a vállalkozói közösség, illetve a megye és a régió gazdaságának fejlődéséhez és szerveződéséhez. A Kamara küldetése, hogy tagjainak a lehető legjobb szolgáltatásokat és szakmai tanácsokat nyújtsa. Vezető szerepet játszik a térségben egy olyan üzleti gazdasági környezet megvalósításában, melynek tagjai prosperálnak és hatékonyan versenyezhetnek belföldön és a világpiacon.

1990-től 1997-ig a Magyar Gazdasági Kamara, illetve a Magyar Kereskedelmi és Iparkamara alelnöke, 2000-től elnökségi tagja, Területfejlesztési Kollégiumának elnöke, valamint 1996-tól Magyar-Arab Tagozatának (jelenlegi elnevezése: Közel-Kelet és Észak-Afrika Tagozat) elnöke, 2004-től a Magyar Kereskedelmi és Iparkamara Általános Alelnöke.

Komoly elismerés, hogy Debrecen Város Pro Urbe díjasa, Debrecen Város Díszpolgára, valamint 2012-től Finnország magyarországi Tiszteletbeli Konzulja.

A Magyar Tudományos Akadémia Debreceni Területi Bizottságával is szoros együttműködést ápol, melynek célja a régió társadalmi-gazdasági fejlődésének gyorsítása, a meglévő szellemi eredmények – nagyobb mértékű tekintettel a műszaki fejlesztési, innovációs és K+F eredmények – hasznosítása a piaci folyamatok fokozottabb felhasználása révén. Az ehhez szükséges kutatói, fejlesztői, vállalkozói és önkormányzati együttműködések létrejöttek, és a kapcsolatok kialakításának elősegítése folyamatos. A belföldi és a nemzetközi tudományos és technológiai projektek hatékonysága személyes közbenjárásával fejlődik.

Munkáját 2013-ban az MTA DAB „A tudomány támogatásáért” éremmel jutalmazták, amelyet azon személyek számára adományoznak, akik közvetlenül nem tartoznak ugyan a tudományos közösséghez, viszont saját hatáskörükben sokat tettek a tudomány érdekében.

*Kitüntetések, elismerések:*

1980 - Munka Érdemrend Ezüst Fokozat

2001 - Magyar Gazdaságért Minisztériumi Díj

2003 - Pro Urbe Díj Debrecen

2004 - Hajdú-Bihar Megye Gazdaságáért Bocskai Díj

2006 - Debrecen Város Díszpolgára

2013 - MTA DAB „A tudomány támogatásáért” érem